הפועל רמת-גן גבעתיים (כדורסל)

היסטוריה

הקבוצה נוסדה בשנת 1957. בשנת 1960 עלתה הקבוצה לליגה הראשונה אז נקראה הקבוצה בשם הפועל רמת גן-גבעתיים. הקבוצה ירדה ליגה בתום עונה אחת בלבד. בשנת 1964 עלתה הקבוצה שוב לליגה הראשונה, אך בחלוף שנה נשרה הקבוצה לליגה השנייה. בשנת 1966 ירדה הקבוצה לליגה ב (אז הליגה השלישית), אחרי עונה אחת חזרה הקבוצה לליגה א, אבל בשנת 1969 שוב ירדה הקבוצה לליגה ב. הקבוצה חזרה לליגה א' בשנת 1971.
בשנת 1973 עלתה הקבוצה לליגה הראשונה (אז כבר נקראה הקבוצה הפועל רמת גן ולא רמת גן-גבעתיים) כבר בעונתה הראשונה סיימה הקבוצה במקום הרביעי ולמעשה עד שנת 1984 לא הייתה הקבוצה מתחת למקום הרביעי.
שחקנים בולטים ששיחקו בקבוצה היו: סטיב קפלן שנחשב לשחקן הטוב ביותר מכל השחקנים ששיחקו בקבוצה. וכמו כן שיחקו בקבוצה מתאזרחים וזרים טובים כמו: סטיב שלכטר, ניל ווק, קליף פונדקסטר וסטיב מאלוביק. אך למרות הכול הקבוצה לא הצליחה לזכות באליפות. הקבוצה סיימה שש פעמים במקום השני והעפילה חמש פעמים לגמר גביע המדינה אך מעולם לא הצליחה לזכות בגביע. באירופה הגיעה הקבוצה מספר פעמים לרבע גמר גביע קוראץ'.
ההפתעה הגדולה ביותר הייתה בשנת 1984 הקבוצה הדהימה את מכבי תל אביב בחצי גמר גביע המדינה אחרי שניצחה אותה 76–80 ונדמה היה שהקבוצה תזכה סוף סוף בתואר, אך היא הפסידה בגמר להפועל תל אביב 73-79.

הנפילה

לאחר שנת 1984 התפרקה "עמותת הידידים" שדאגה לכסות מדי שנה את חובות הקבוצות והקבוצה החלה את ההידרדרות שלה. בשנת 1987 ירדה הקבוצה לליגה השנייה ובחלוף שנה נוספת ירדה הקבוצה לליגה השלישית והתפרקה סופית.

ההקמה מחדש

לאחר מספר ניסיונות כושלים להקמת הקבוצה מחדש, הקימה עמותת "המכתש" (נוסדה ב-2009) אשר בהמשך הפכה לעמותת הפועל רמת גן גבעתיים בכדורסל את הקבוצה מחדש. הקבוצה הוקמה במתכונת של קבוצת אוהדים (קבוצת ספורט המנוהלת ונמצאת בבעלות אוהדיה), וכך החלה הקבוצה את דרכה מחדש בליגה ב' בעונת 2011/2012.
בתאריך 10 באוקטובר 2011 קיימה הקבוצה את משחקה הראשון בליגה, 23 שנים אחרי שהתפרקה מול מכבי יפו. הפועל רמת גן הביסה במחזור הפתיחה את מכבי יפו 65–92. הקבוצה ניצחה במרבית משחקיה בעונה המחודשת שלה, סיימה את העונה במקום השני ועלתה לליגה א'.
הקבוצה פתחה מצוין את עונתה בליגה א' ובתום הסיבוב הראשון דורגה הקבוצה במקום הראשון לאחר שניצחה בכל משחקיה אך פתיחת הסיבוב השני של הקבוצה הייתה חלשה לאחר שהקבוצה נוצחה בשלושה מתוך ארבעת משחקיה הראשונים בסיבוב השני (כולל להפועל מגידו והפועל חיפה שנאבקו איתה על העלייה) מכאן ועד לסיום העונה ניצחה הקבוצה בכל משחקי הליגה שלה והקבוצה סיימה במקום השני שהקנה לקבוצה השתתפות במשחקי מבחן מול מכבי כרמיאל מהליגה הארצית והפועל עמק הירדן נציגת ליגה א' צפון.
ר"ג הפסידה למכבי כרמיאל ב 6 נקודות אך ניצחה ב 7 נקודות במשחק הבית שלה וכן ניצחה פעמיים את הפועל עמק הירדן והעפילה לליגה הארצית ורשמה עלייה של שתי ליגות בשנתיים.
את עונת 14–2013 פתחה הקבוצה מעולה עם 9 ניצחונות ב 9 משחקיה הראשונים והקבוצה דורגה במקום הראשון אך לאחר מכן רשמה הקבוצה 4 הפסדים רצופים שחיסלו את סיכוייה להעפיל לליגה הלאומית. בסופו של דבר סיימה הקבוצה את עונתה הראשונה בליגה הארצית במקום השני. הייתה זאת העונה השלישית ברציפות שהפועל רמת גן מסיימת עונה במקום השני בליגה בה היא משחקת לאחר שסיימה במקום השני בליגה ב ' בשנת 2012 ולאחר שבשנת 2013 סיימה במקום השני בליגה א'.
בתחילת עונת 15–2014 התאחדה הפועל רמת גן עם הפועל גבעתיים ושם הקבוצה שונה למועדון הכדורסל הפועל רמת גן - גבעתיים.
את עונת 15–2014 פתחה הקבוצה בצורה מצוינת ובמאזן 0–16. במחזור ה 17 נוצחה הקבוצה לראשונה העונה בידי הפועל עכו. במחזור ה 18 הבטיחה הקבוצה באופן מעשי את עלייתה לאחר ניצחון על הפועל חיפה השנייה בטבלה 72–83. העלייה הובטחה באופן סופי במחזור ה 20 במשחק החוץ מול בית"ר כפר יונה 77–92 וזאת שנותרו עוד 4 מחזורים לסיום.
עד סיום העונה ניצחה הקבוצה בכל משחקיה ואת העונה היא סיימה במאזן מרשים של 1–23.
בכך השלימה הקבוצה עלייה של 3 ליגות ב 4 עונות בלבד.
בפתיחת עונת 16–2015 הדהימה הקבוצה את הפועל חולון בגביע המדינה לאחר שניצחה אותה באולם זיסמן 82-84 ועלתה על חשבונה לשמינית הגמר. בשמינית הגמר ניצחה הקבוצה את מכבי הוד השרון 98-104 אחרי הארכה והעפילה לרבע הגמר שם היא נוצחה בידי עירוני נס ציונה מליגת העל.
במחזור ה 5 שיחקה הקבוצה נגד עירוני רמת גן בדרבי רמת גני ראשון מאז עונת 87–1986. הפועל רמת גן ניצחה 69–72.
לאחר המחזור ה 15 פוטר מאמן הקבוצה יניב ויצמן שהעלה את הקבוצה לליגה הלאומית והוליך את הקבוצה לרבע גמר גביע המדינה לאחר סדרת הפסדים שדרדרו את הקבוצה לתחתית הטבלה.
במקומו מונה צביקה ירדן.
הייתה זאת הפעם הראשונה מאז קמה הקבוצה מחדש שהיא מפטרת מאמן.
בסיום אותה עונה סיימה הקבוצה במקום ה 11 ונשארה בליגה הלאומית לעונה נוספת.
לקראת עונת 17–2016 שונה סגל הקבוצה. מתן חרוש החליף על הקווים את צביקה ירדן וסגל שחקני הקבוצה התחלף מלבד אורי קוקיה שפתח את העונה במכבי קריית גת וחזר לקבוצה אחרי המחזור ה 5
הקבוצה השיגה שני ניצחונות בדרבי על יריבתה העירונית עירוני רמת גן וסה"כ סיימה את העונה הסדירה עם 16 ניצחונות וסיימה במקום החמישי שהעלה את הקבוצה לרבע גמר הפליאוף מול עירוני נס ציונה, הקבוצה הפסידה בסדרה 0–2 אחרי שני הפסדים צמודים, 82-90 בנס ציונה ו 79–83 באולם זיסמן.
את עונת 2017–2018 סיימה הקבוצה במקום השביעי והעפילה לרבע גמר הפליאוף נגד עירוני קריית אתא וגברה עליה ללא יתרון ביתיות 1-2. בחצי הגמר הודחה הקבוצה בידי הפועל באר שבע/ב"ש במשחק חמישי אחרי שכל קבוצה ניצחה בסדרה במגרשה הביתי.
בעונת 19–2018 נאבקה הקבוצה נגד הירידה לליגה הארצית ושרדה במחזור הלפני האחרון אחרי ניצחון דרמטי על מכבי רחובות (שירדה לליגה הארצית) 90-92 אחרי הארכה.
לפני עונת 2019-20 החליטה עמותת האוהדים על בחירת סמל חדש לקבוצה. הסמל החדש נבחר אל מול הסמל הישן ברוב של כ-55 אחוזים.